Kasiluokkien genrevinkkausvideot

Kokonaisuus sisältää kaksi kirjavinkkausvideota. Ne on tarkoitettu ensi sijassa peruskoulun kahdeksasluokkalaisille käytettäväksi äidinkielen opetuksen yhteydessä liittyen kirjallisuuden genreihin. Niitä voi toki käyttää muissakin yhteyksissä. Toivottavaa on, että luokalla on vinkkaustilanteessa käytössään myös videolla vinkatut kirjat, jotka voidaan joko lainata oppilaille kotiin tai lukea niitä koulussa.  
Videot on tuottanut Seinäjoen kaupunginkirjasto, valtakunnallinen erityistehtävä lasten ja nuorten lukemista edistävien kirjastopalvelujen edistämiseksi.

Videot ovat:

Erikoiskirjastonhoitaja Sini Helminen Espoon kaupunginkirjasto: Fantasiaa, kauhua ja romantiikkaa

Kirjastonhoitaja Matti Karjalainen Tampereen kaupunginkirjasto: Scifiä, jännitystä… ja myös romantiikkaa!

Toimintaohje kirjastolle

Nämä videot on tehty sitä tilannetta varten, että kirjastosta ei ehditä vinkkaamaan yläkoulun kahdeksannelle luokalle. Sen sijaan voitte sopia opettajan kanssa videovinkkauksesta. Lähettäkää opettajalle sähköpostilla **linkit videoihin, saate** (esim. alla oleva vinkkejä opettajalle) sekä **videolla vinkatut kirjat** esimerkiksi luokan tai koulun kortille lainattuna.

Opettajalle

Videot voidaan näyttää samalla tai eri oppitunneilla. Tavoite on, että videovinkkauksen katsottuaan oppilas osaisi valita itselleen luettavan kirjan. Vinkkauksen lisäksi valintaa voi auttaa esim. viiden minuutin lukupalalla. Siinä jokainen oppilas valitsee muutaman mielenkiintoisen kirjan, lukee jokaista viisi minuuttia ja päättää sen jälkeen, minkä haluaa lukea kokonaan.  Alla on myös muutama vinkki, millaisia tehtäviä videoiden katselutuokioon voi liittää.  
  
Ennen videoiden katselua voidaan antaa oppilaille ennakkotehtävä. Se voi olla vaikkapa seuraavanlainen:

Katso video. Pohdi, minkä vinkatun kirjan haluaisit lukea.    
Liitä alla oleviin adjektiiveihin mielestäsi sopivat vinkatut kirjat:  
jännittävä  
romanttinen  
pelottava  
hauska  
mielikuvituksekas

vauhdikas

Keskusteluaiheiksi videoiden katsomisen jälkeen sopivat vaikka seuraavat aiheet:

- Millaisiin miljöisiin vinkatut kirjat sijoittuvat? Mikä tapahtumapaikoista ja/tai -ajoista vaikutti kiinnostavimmalta? Miksi?

- Millaisia tulevaisuuden kuvia esitellyissä kirjoissa on? Mitä tarkoittaa dystopia? Entä vaihtoehtohistoria?

- Millaisia ihmissuhteita kuvataan romantiikkaan kuuluvissa kirjoissa? Missä muissa kirjoissa ihmissuhteet ovat ainakin vinkkauksen perusteella osa  tarinaa? Mitä tarkoittaa antiromanssi?

- Mitkä vinkatuista kirjoista koostuvat lyhyistä kertomuksista?

- Missä vinkatuista kirjoista on ainakin vinkkauksen perusteella myös huumoria?

Näistä osan voi toki antaa myös ennakkotehtäviksi, jotta oppilaat osaavat oman suosikkikirjansa bongaamisen lisäksi katsoa videoita muustakin näkökulmasta.

Videolla vinkatut kirjat

**Sini Helminen vinkkaa:**  
Mikko Toiviainen: Pimeä peili, Otava  
Elina Pitkäkangas: Hukan perimät,  Myllylahti  
Stephen King: Carrie   
Magdalena Hai: Haiseva käsi, selko, mukauttaja Riikka Tuohimetsä, Avain  
Sally Green: Puoliksi paha, Gummerus  
Briitta Hepo-oja: Suomea lohikäärmeille, Otava  
Andrej Sapkowski: Noituri, Viimeinen toivomus, WSOY

Maria Turtschaninoff: Maresi/selko, mukauttaja Jolin Slotte, Kehitysvammaliitto ry  
Riina Mattila: Järistyksiä, WSOY  
Holly Bourne: Niin käy vain elokuvissa, Gummerus  
Rowell ja Hicks: Pumpkinheads, Viimeinen ilta, Otava

**Matti Karjalainen vinkkaa**  
Alex Scarrow: Time Riders, Buster Nordic   
Mats Strandberg: Loppu, Otava

Anna Hallava: Sammakkoprinsessa, WSOY

Antti Halme: Mafiakesä, Otava  
K.K. Alongi: Kevätuhrit, Otava

Tekstit ja tehtävät:

Kehityspäällikkö Mervi Heikkilä

Äidinkielen ja kirjallisuuden lehtori Hanna Rahko